רבי חנינא בן דוסא - א

קראו את המדרש וענו על השאלות:

**מעשה ברבי חנינא בן דוסא שראה את בני עירו עולים לירושלים ובידם תרומה לבית המקדש.**

**אמר רבי חנינא: "אני רוצה לתרום אך לצערי אין לי כסף כדי לתרום לבית המקדש נדרים ונדבות".**

**מה עשה? מצא אבן אחת גדולה, ישב רבי חנינא שייף וסיתת את האבן, ניקה ומירק אותה עד שהפכה לאבן יפה ומיוחדת. רצה רבי חנינא להעלות את האבן לירושלים, אך האבן הייתה כבדה מאוד ורבי חנינא חייב להיעזר בפועלים שיסחבו אותה.**

**נזדמנו לו (עברו לידו) חמישה בני אדם, פנה אליהם רבי חנינא ושאל: "האם תעלו עבורי את האבן הזו לירושלים"? אמרו לו: "שלם לנו ונעלה אותה".**

**רצה לשלם להם- אך לא היה בכיסיו כסף, האנשים עזבו אותו והלכו להם.**

**זימן לו הקדוש ברוך הוא חמישה מלאכים מחופשים לבני אדם.**

**אמר להם רבי חנינא: "האם אתם מוכנים להעלות את האבן הזו לבית המקדש"?**

**אמרו לו: "שלם לנו, וניקח את האבן לירושלים ובתנאי שתעזור לנו".**

**הניח רבי חנינא את ידיו תחת האבן ופתאום ראה שהוא והאבן הגיעו בבת אחת לירושלים!**

**רצה לשלם לפועלים ולא מצא אותם, אמרו לו אנשים: כנראה מלאכי השרת הביאו את האבן שלך לירושלים".**

1. האם רבי חנינא היה חייב לתרום לבית המקדש?
2. מדוע לדעתכם רבי חנינא רצה לתרום לבית המקדש?
3. האם רבי חנינא ביקש מה' שיעשה לו נס?
4. איך רבי חנינא תכנן להעלות את האבן הגדולה לבית המקדש?
5. אלו תכונות בולטות באישיותו של רבי חנינא?
6. התכוננו להציג או להסביר לכיתה את הסיפורים שלמדתם.

רבי חנינא בן דוסא ואשתו - ב

קראו את הסיפור וענו על השאלות:

**רבי חנינא ואשתו היו עניים מרודים, ופעמים רבות לא היו להם אפילו חלות לכבוד שבת.**

**בכל ערב שבת אשתו של רבי חנינא הייתה מדליקה את התנור בביתם, התנור היה מעלה עשן והעשן היה יוצא דרך הארובה. "כך השכנים לא ידעו שאנחנו ענים כל-כך ולא נזדקק לצדקה", כך חשבה האישה.**

**לרבי חנינא ואשתו הייתה שכנה צרת עין שאהבה לבייש את אשתו של רבי חנינא. מה עשתה השכנה? אמרה בליבה השכנה:**

 **"אני יודעת שאין להם בבית כלום. בשביל מה כל העשן הזה? שאף אחד לא יחשוב שאפשר לעבוד עלי! אני אראה לשכנה שלי שאני יודעת שבתנור שלה אופים אבנים ועלים יבשים!!" אמרה ועשתה, היא ניגשה לדלת ביתם של ר' חנינא ואשתו ודפקה על הדלת.**

**אשתו של ר' חנינא התביישה מפני השכנה, היא חששה שהיא תיכנס ותראה את התנור הריק ולכן נכנסה לחדר הפנימי בביתה ולא פתחה את הדלת.**

**השכנה דפקה ודפקה ולבסוף (כיוון שהיא הייתה שכנה חוצפנית במיוחד...) היא החליטה להיכנס לבית בעצמה. ה' ראה בבושתה של אשת רבי חנינא ועשה נס והתנור נמלא כולו בחלות יפות וריחניות.**

**קראה השכנה: "בואי בואי מהר החלות שלך נשרפות, הביאי מהר את המרדה והוציאי אותן".**

1. מדוע אשתו של רבי חנינא מדליקה בכל יום ששי את התנור? (הרי אין לה מה לאפות).
2. מדוע ר' חנינא ואשתו מסתירים את העוני שלהם?
3. האם אשתו של רבי חנינא ביקשה מה' שיעשה לה נס?
4. אלו תכונות בולטות באישיותה של אשת רבי חנינא?
5. נהלו שיח שיח דמיוני בין אשת רבי חנינא והשכנה.
6. התכוננו להציג או להסביר לכיתה את הסיפורים שלמדתם.

רבי חנינא בן דוסא - ג

קראו את שני הסיפורים הבאים הלקוחים מתוך הגמרא וענו על השאלות:

1. **יום אחד רבי חנינא עמד והתפלל אל ה', יצא מן האדמה נחש ארסי ונשך את רגלו של רבי חנינא. רבי חנינא כלל לא הרגיש את נשיכת הנחש, הוא המשיך בתפילתו וכשסיים ראה את הנחש מת.**

 **שאלו אותו תלמידיו: "רבי, לא הרגשת?"**

 **ענה להם רבי חנינא: "כלל לא הרגשתי, הייתי כולי מרוכז בתפילה".**

1. **אמרו על רבי חנינא בן דוסא שכאשר הוא היה מתפלל על חולים, היה אומר בסוף התפילה :"זה יחיה וזה ימות".**

**שאלו אותו: "מנין אתה יודע?"**

**אמר להם: "אם אני מתפלל ללא כל עיכוב או טעות- אני יודע שהחולה יבריא,**

**ואם אני טועה או שהתפילה אינה שגורה על לשוני- אני יודע שהחולה ימות".**

1. איך רבי חנינא היה מתפלל? כתבו שלושה דברים מיוחדים בתפילתו.
2. מדוע רבי חנינא לא הרגיש כשהנחש הכיש אותו?
3. כיצד רבי חנינא יודע איזה חולה יחיה ואיזה ימות?
4. התכוננו להציג או להסביר לכיתה את הסיפורים שלמדתם.

רבי חנינא בן דוסא - ד

קראו את הסיפור הבא הלקוח מתוך הגמרא וענו על השאלות:

 **איש אחד הלך בדרך ונשא עמו סל ובו כמה תרנגולות, כאשר התעייף האיש, הוא ישב לנוח ליד פתח ביתו של רבי חנינא בן דוסא והניח את התרנגולות לידו. חשב האיש: "אשאיר כאן את התרנגולות, אלך לקנות משהו לאכול ואחר כך אחזור ואקח את התרנגולות".**

**הלך האיש לחנות ואכל דבר מה, אבל כשרצה לחזור הוא לא זכר היכן הוא השאיר את התרנגולות. חיפש וחיפש עד שלבסוף המשיך האיש בדרכו עצוב על שאיבד את התרנגולות.**

**בינתיים התרנגולות קרקרו וקרקרו בחוץ מרוב רעב, יצאה אשתו של רבי חנינא לחצר וראתה סמוך לפתח ביתה תרנגולות בתוך סלסלה ללא איש שמשגיח עליהן. לקחה אשתו של רבי חנינא את התרנגולות והכניסה אותן לחצר ביתה, נתנה להם מים ואוכל.**

**ראה רבי חנינא את התרנגולים ואמר: "בוודאי מישהו איבד אותן, נשמור על התרנגולות עד שהאיש יבוא בחזרה, בינתיים נאכיל ונשקה אותם אבל אסור לנו להשתמש בביצים שהתרנגולות יטילו".**

**אכלו התרנגולים ושתו, הטילו ביצים, ומכל ביצה בקע אפרוח. אפרוח ועוד אפרוח עד שכל החצר התמלאה תרנגולים ואפרוחים. לרבי חנינא ואשתו לא היה מספיק כסף כדי להאכיל להקה שלמה של תרנגולים, ובנוסף לכך, התרנגולים קרקרו כל הזמן, הרעישו ולכלכו את החצר. מה עשה רבי חננינא? הוא מכר את כל התרנגולים והאפרוחים ובכסף שקיבל תמורתם, קנה עיזים. העיזים יצאו כל יום לרעות בחוץ ולא היה צורך לדאוג להן לאוכל.**

**כעבור שנים, עבר שוב האיש שאיבד את התרנגולות ליד ביתו של רבי חנינא ופתאום הוא נזכר: "כאן, בדיוק ליד השער הזה איבדתי את התרנגולים שלי!".**

**שמע זאת רבי חנינא וביקש מהאיש שייתן לו סימן שאכם התרנגולים היו שלו כמה תרנגולים איבדת? באיזה סל הם היו מונחות? לאחר שהאיש ענה על כל השאלות. חייך רבי חנינא ואמר לאיש "העיזים הללו הן שלך! קניתי אותן במחיר התרנגולים ששכחת בפתח ביתי". הודה האיש לרבי חנינא וחזר לביתו בשמחה.**

1. כתבו שלוש תכונות בולטות באישיותם של רבי חנינא ואשתו
2. איך לדעתכם מרגישה משפחה ענייה כשיש לה בחצר ביצים ותרנגולים שאסור לה להשתמש בהם?
3. באיזה ניסיון רבי חנינא ואשתו עמדו?
4. התכוננו להציג או לספר את הסיפור שלמדתם בפני הכיתה.